62024CJ0466
SENTENZA TAL-QORTI TAL-ĠUSTIZZJA (Id-Disa’ Awla)
23 ta’ Ottubru 2025 (
*1
)
“Rinviju għal deċiżjoni preliminari – Agrikoltura – Politika agrikola komuni (PAK) – Regolament (UE) 2021/2115 – Għajnuna għall-pjanijiet strateġiċi – Regolament (UE) Nru 1307/2013 – Pagamenti diretti għall-bdiewa – Erjas għad-dispożizzjoni tal-bdiewa – Bażi legali għall-użu ta’ dawn l-erjas – Modalitajiet ta’ reġistrazzjoni ta’ din il-bażi legali – Erjas iddikjarati taħt skemi ta’ għajnuna ogħla minn dawk li għalihom ġiet irreġistrata l-bażi ġuridika tal-użu – Sanzjonijiet amministrattivi applikabbli fil-każ ta’ dikjarazzjoni eċċessiva ta’ superfiċi – Sanzjonijiet skont l-Artikolu 19a tar-Regolament (UE) Nru 640/2014 – Applikabbiltà ta’ dan l-artikolu wara t-tħassir tar-Regolament Nru 640/2014”
Fil-Kawża C‑466/24 [Venshova] (
i
),
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Administrativen sad – Varna (il-Qorti Amministrattiva ta’ Varna, il-Bulgarija), permezz ta’ deċiżjoni tat‑18 ta’ Ġunju 2024, li waslet fil-Qorti tal-Ġustizzja fit‑2 ta’ Lulju 2024, fil-proċedura
LQ
vs
Zamestnik izpalnitelen direktor na Darzhaven fond “Zemedelie”
IL-QORTI TAL-ĠUSTIZZJA (Id-Disa’ Awla),
komposta minn M. Condinanzi (Relatur), President tal-Awla, N. Jääskinen u R. Frendo, Imħallfin,
Avukat Ġenerali: A. Rantos,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għall-Kummissjoni Ewropea, minn A. C. Becker, G. Koleva u M. Salyková, bħala aġenti,
wara li rat id-deċiżjoni meħuda, wara li nstema’ l-Avukat Ġenerali, li taqta’ l-kawża mingħajr konklużjonijiet,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni:
–
tal-Artikolu 4(4) tar-Regolament (UE) 2021/2115 tal-Parlament Ewropew u tal-Kunsill tat‑2 ta’ Diċembru 2021 li jistabbilixxi regoli dwar l-appoġġ għall-pjanijiet strateġiċi li għandhom jitfasslu mill-Istati Membri skont il-Politika Agrikola Komuni (Pjanijiet Strateġiċi tal-PAK) u ffinanzjati mill-Fond Agrikolu Ewropew ta’ Garanzija (FAEG) u mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolamenti (UE) Nru 1305/2013 u (UE) Nru 1307/2013 (ĠU 2021, L 435, p. 1, u rettifiki fil-ĠU 2022, L 181, p. 35, u fil-ĠU 2022, L 227, p. 136);
–
tal-Artikolu 28 tar-Regolament ta’ Implimentazzjoni tal-Kummissjoni (UE) Nru 908/2014 tas‑6 ta’ Awwissu 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tal-aġenziji tal-pagamenti u korpi oħra, il-ġestjoni finanzjarja, l-approvazzjoni ta’ kontijiet, ir-regoli dwar kontrolli, garanziji u trasparenza (ĠU 2014, L 255, p. 59, u rettifika fil-ĠU 2015, L 114, p. 25);
–
tal-Artikoli 18, 19 u 19a tar-Regolament Delegat tal-Kummissjoni (UE) Nru 640/2014 tal‑11 ta’ Marzu 2014 li jissupplimenta r-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll u l-kundizzjonijiet għar-rifjut jew l-irtirar ta’ pagamenti u penali amministrattivi applikabbli għall-pagamenti diretti, l-appoġġ għall-iżvilupp rurali u l-kundizzjonalità (ĠU 2014, L 181, p. 48), kif emendat bir-Regolament Delegat tal-Kummissjoni (UE) 2016/1393 tal‑4 ta’ Mejju 2016 (ĠU 2016, L 225, p. 41, u rettifika fil-ĠU 2016, L 227, p. 5),
–
kif ukoll tal-Artikolu 49(1) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
2
Din it-talba tressqet fil-kuntest ta’ tilwima bejn LQ, persuna fiżika, u ż-Zamestnik izpalnitelen direktor na Darzhaven fond “Zemedelie” (Viċi Direttur Eżekuttiv tal-Fond Nazzjonali għall-Agrikoltura, il-Bulgarija) (iktar ’il quddiem id-“DFZ”) dwar id-deċiżjoni ta’ dan tal-aħħar li jnaqqas l-ammont tal-għajnuna finanzjarja mitluba minn LQ għas-sena 2021, taħt diversi skemi ta’ għajnuna u miżuri ta’ pagamenti diretti skont l-erja, u li timponi fuqha sanzjonijiet minħabba dikjarazzjonijiet eċċessivi ta’ superfiċji.
Il-kuntest ġuridiku
Id-dritt tal-Unjoni
Ir-Regolament (UE) Nru 1306/2013
3
Ir-Regolament (UE) Nru 1306/2013 tal-Parlament Ewropew u tal-Kunsill tas‑17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU 2013, L 347, p. 549, rettifiki fil-ĠU 2016, L 130, p. 6 u fil-ĠU 2017, L 327, p. 83), tħassar b’effett mill‑1 ta’ Jannar 2023 permezz tar-Regolament (UE) 2021/2116 tal-Parlament Ewropew u tal-Kunsill tat‑2 ta’ Diċembru 2021 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolament (UE) Nru 1306/2013 (ĠU 2021, L 435, p. 187, rettifika fil-ĠU 2022, L 29, p. 45). Madankollu, skont l-Artikolu 104 tar-Regolament 2021/2116, l-Artikoli 59, 63, 64, 67, 68, 74 u 77 tar-Regolament Nru 1306/2013 jibqgħu japplikaw għan-nefqa mġarrba u għall-pagamenti magħmula għal skemi ta’ appoġġ skont ir-Regolament (UE) Nru 1307/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU 2013, L 347, p. 608, rettifika fil-ĠU 2016, L 130, p. 7), qabel u matul is-sena kalendarja 2022. Peress li t-talba għal għajnuna inkwistjoni fil-kawża prinċipali tikkonċerna s-sena 2021, ir-Regolament Nru 1306/2013 huwa applikabbli f’dan il-każ.
4
L-Artikolu 59 tar-Regolament Nru 1306/2013, intitolat “Prinċipji ġenerali tal-verifiki”, jipprevedi, fil-paragrafu 1 tiegħu:
“Is-sistema stabbilita mill-Istati Membri [...] għandha tinkludi, ħlief fejn ikun ipprovdut xorta oħra, verifiki amministrattivi sistematiċi tal-applikazzjonijiet kollha għal għajnuna u talbiet għal pagamenti. Dik is-sistema għandha tkun issupplimentata minn verifiki fuq il-post.”
5
L-Artikolu 63 ta’ dan ir-regolament, intitolat “Pagamenti mhux dovuti u pieni amministrattivi”, jipprevedi, fil-paragrafi 1 u 2 tiegħu
“1.   Fejn jinstab li benefiċjarju ma jkunx konformi mal-impenji tal-kriterji ta’ eliġibbiltà, impenji jew obbligi oħrajn relatati mal-kondizzjonijiet għall-għoti tal-għajnuna jew appoġġ, kif previst fil-leġislazzjoni agrikola settorjali, l-għajnuna ma għandhiex titħallas jew għandha tiġi rtirata kollha jew parzjalment u, fejn ikun rilevanti, id-drittijiet għal pagamenti korrispondenti kif imsemmijin fl-Artikolu 21 tar-Regolament (UE) Nru 1307/2013 ma għandhomx jiġu allokati jew għandhom jiġu rtirati.
2.   Barra minn hekk, fejn il-leġislazzjoni agrikola settorjali tipprevedi hekk, l-Istati Membri għandhom jimponu wkoll pieni amministrattivi, skont ir-regoli stabbiliti fl-Artikolu 64 u fl-Artikolu 77 [...]”
6
Skont l-Artikolu 64(4) tar-Regolament Nru 1306/2013, intitolat “Applikazzjoni tal-pieni amministrattivi”:
“Il-pieni amministrattivi jistgħu jieħdu waħda mill-għamliet li ġejjin:
(a)
tnaqqis fl-ammont ta’ għajnuna jew appoġġ li jitħallas fir-rigward tal-applikazzjoni għal għajnuna jew talba għal pagament magħmula mill-applikazzjonijiet ta’ nonkonformità jew oħrajn; madankollu fir-rigward ta’ appoġġ għall-iżvilupp rurali, dan għandu jkun mingħajr preġudizzju għall-possibbiltà ta’ sospensjoni tal-appoġġ fejn jista’ jkun mistenni li n-nonkonformità tista’ tiġi indirizzata mill-benefiċjarju fi żmien raġonevoli;
(b)
pagament ta’ ammont ikkalkulat abbażi tal-kwantità u/jew il-perijodu kkonċernat min-nonkonformità;
(c)
is-sospensjoni jew l-irtirar ta’ approvazzjoni, rikonoxximent jew awtorizzazzjoni;
(d)
l-esklużjoni mid-dritt għal parteċipazzjoni fl-iskema ta’ għajnuna jew il-miżura ta’ appoġġ jew xi miżura oħra kkonċernata, jew li jittieħed benefiċċju minnhom.”
7
Il-Kapitolu 2, intitolat “Sistema Integrata ta’ Amministrazzjoni u Kontroll”, tat-Titolu V ta’ dan ir-regolament, jinkludi l-Artikolu 67 tiegħu, li huwa fformulat kif ġej:
“1.   Kull Stat Membru għandu jwaqqaf u jħaddem sistema integrata ta’ amministrazzjoni u kontroll (is-‘sistema integrata’).
2.   Is-sistema integrata għandha tapplika għall-iskemi ta’ appoġġ elenkati fl-Anness I tar-Regolament (UE) Nru 1307/2013 [...]”
8
L-Artikolu 68(1) tar-Regolament Nru 1306/2013 jipprevedi:
“Is-sistema integrata għandha tinkludi l-elementi li ġejjin:
(a)
bażi ta’ data kompjuterizzata;
(b)
sistema ta’ identifikazzjoni għal ħbula tar-raba’;
(c)
sistema għall-identifikazzjoni u r-registrazzjoni ta’ drittijiet għal pagamenti;
(d)
applikazzjonijiet għal għajnuna u talbiet għal pagament;
(e)
sistema integrata ta’ kontroll;
(f)
sistema unika għar-reġistrazzjoni tal-identità ta’ kull benefiċjarju tal-appoġġ imsemmi fl-Artikolu 67(2) li jissottometti applikazzjoni għal għajnuna jew talba għal pagament.”
9
L-Artikolu 72(1) ta’ dan ir-regolament jipprovdi:
“Kull sena, benefiċjarju tal-għajnuna msemmija fl-Artikolu 67(2) għandu jissottometti applikazzjoni għal pagamenti diretti jew talba għal pagament għaż-żona rilevanti u għall-miżuri ta’ żvilupp rurali relatati mal-annimali, li jindikaw, rispettivament, fejn japplika:
(a)
il-ħbula tar-raba’ kollha tal-azjenda, kif ukoll iż-żona mhux agrikola li għaliha jintalab appoġġ imsemmi fl-Artikolu 67(2) li għaliha tintalab għajnuna;
(b)
id-drittijiet għal pagamenti ddikjarati għal attivazzjoni;
(c)
kwalunkwe informazzjoni oħra prevista f’dan ir-Regolament jew meħtieġa għall-implimentazzjoni tal-leġislazzjoni agrikola settorjali rilevanti jew mill-Istat Membru kkonċernat.
[...]”
10
Skont l-Artikolu 74(1) tal-imsemmi regolament:
“Skont l-Artikolu 59, l-Istati Membri, permezz tal-aġenziji tal-pagamenti jew tal-korpi li huma jkunu awtorizzaw biex jaġixxu f’isimhom, għandhom jagħmlu verifiki amministrattivi dwar l-applikazzjoni għal għajnuna biex jivverifikaw il-kondizzjonijiet ta’ eliġibbiltà għall-għajnuna. Dawk il-verifiki għandhom ikunu ssupplimentati b’verifiki fuq il-post.”
11
L-Artikolu 77 tal-istess regolament, intitolat “Applikazzjoni tal-pieni amministrattivi”, huwa fformulat kif ġej:
“1.   Fir-rigward tal-pieni amministrattivi msemmija fl-Artikolu 63(2), dan l-Artikolu għandu japplika fil-każ ta’ nuqqas ta’ konformità fir-rigward tal-kriterji tal-eliġibbiltà, l-impenji jew obbligi oħrajn li jirriżultaw mill-applikazzjoni tar-regoli dwar l-appoġġ imsemmija fl-Artikolu 67(2).
[...]
4.   Il-pieni amministrattivi jistgħu jieħdu l-għamliet li ġejjin:
(a)
tnaqqis fl-ammont ta’ għajnuna jew appoġġ imħallas jew li għandu jitħallas fir-rigward tal-applikazzjonijiet għall-għajnuna jew it-talbiet għall-pagament affettwati min-nuqqas ta’ konformità u/jew fir-rigward tal-applikazzjonijiet għall-għajnuna jew it-talbiet għall-pagament għal snin preċedenti jew sussegwenti;
(b)
pagament ta’ ammont ikkalkulat abbażi tal-kwantità u/jew il-perijodu ikkonċernat min-nuqqas ta’ konformità;
(c)
l-esklużjoni mid-dritt għal parteċipazzjoni fl-iskema ta’ għajnuna jew miżura ta’ appoġġ ikkonċernati.
[...]”
Ir-Regolament Nru 1307/2013
12
Ir-Regolament Nru 1307/2013 tħassar b’effett mill‑1 ta’ Jannar 2023 permezz tar-Regolament 2021/2115. Madankollu, skont l-Artikolu 154(2) ta’ dan ir-regolament, ir-Regolament Nru 1307/2013 għandu jkompli japplika fir-rigward tat-talbiet għall-għajnuna li jirrigwardaw snin ta’ applikazzjonijiet li jibdew qabel l‑1 ta’ Jannar 2023. Peress li t-talba għal għajnuna inkwistjoni fil-kawża prinċipali tikkonċerna s-sena 2021, ir-Regolament Nru 1307/2013 huwa applikabbli f’dan il-każ.
13
Il-premessa 2 tar-Regolament Nru 1307/2013 tistipula:
“Wieħed mill-objettivi ċentrali, u wieħed mir-rekwiżiti ewlenin, tar-riforma tal-[politika agrikola komuni (PAK)] huwa t-tnaqqis fil-piż amministrattiv. [...]”
14
L-Artikolu 5 ta’ dan ir-regolament jipprovdi:
“Ir-Regolament (UE) Nru 1306/2013 u d-dispożizzjonijiet adottati skont dan għandhom japplikaw għall-iskemi previsti f’dan ir-Regolament.”
15
Skont l-Artikolu 32 tar-Regolament Nru 1307/2013:
“1.   L-appoġġ skont l-iskema ta’ pagament bażiku għandu jingħata lill-bdiewa, permezz ta’ dikjarazzjoni skont l-Artikolu 33(1), mal-attivazzjoni ta’ dritt għall-pagament għal kull ettaru eliġibbli fl-Istat Membru fejn ikun ġie allokat. [...]
2.   Għall-finijiet ta’ dan it-Titolu, ‘ettaru eliġibbli’ tfisser:
(a)
kull żona agrikola tal-impriża, inklużi erjas li ma kinux f’kondizzjoni agrikola tajba fit‑30 ta’ Ġunju 2003 fl-Istati Membri li aderixxew mal-Unjoni fl‑1 ta’ Mejju 2004 li mal-adeżjoni ddeċidew li japplikaw l-iskema ta’ pagament uniku skont l-erja, li tintuża għal attività agrikola jew, fejn l-erja tintuża wkoll għal attivitajiet mhux agrikoli, tintuża b’mod predominanti għal attivitajiet agrikoli; jew
[...]
4.   L-erjas għandhom jitqiesu bħala ettari eliġibbli biss jekk ikunu konformi mad-definizzjoni ta’ ettaru eliġibbli tul is-sena kalendarja kollha, ħlief fil-każ ta’ force majeure jew ċirkostanzi eċċezzjonali.
[...]”
16
L-Artikolu 33 ta’ dan ir-regolament, intitolat “Dikjarazzjoni dwar ettari eliġibbli”, jipprevedi, fil-paragrafu 1 tiegħu:
“Għall-finijiet tal-attivazzjoni tad-drittijiet għall-pagament previsti fl-Artikolu 32(1), il-bidwi għandu jiddikjara l-ħbula tal-art li jkunu jikkorrispondu għall-ettari eliġibbli li jakkumpanjaw kull dritt għall-pagament. Ħlief fil-każ ta’ force majeure jew ċirkostanzi eċċezzjonali, il-ħbula tal-art iddikjarati għandhom ikunu għad-dispożizzjoni tal-bidwi f’data ffissata mill-Istat Membru li ma għandhiex tkun aktar tard mid-data ffissata f’dak l-Istat Stat Membru biex tkun emendata l-applikazzjoni għall-għajnuna kif imsemmi fl-Artikoli 72(1) tar-Regolament (UE) Nru 1306/2013”.
17
L-Artikolu 36 tar-Regolament Nru 1307/2013, li jirregola speċifikament is-sistema ta’ pagament uniku skont l-erja, jipprovdi, fil-paragrafi 2 u 5 tiegħu:
“2.   Il-pagament uniku skont l-erja għandu jingħata fuq bażi annwali għal kull ettaru eliġibbli ddikjarat mill-bidwi skont il-punt (a) tal-ewwel subparagrafu tal-Artikolu 72(1) tar-Regolament (UE) Nru 1306/2013 [...]
[...]
5.   Ħlief fil-każ ta’ force majeure jew ċirkostanzi eċċezzjonali, l-ettari msemmija fil-paragrafu 2 għandhom ikunu għad-dispożizzjoni tal-bidwi f'data stabbilita mill-Istat Membru li ma għandhiex tkun aktar tard mid-data stabbilita f’dak l-Istat Stat Membru biex tkun emendata l-applikazzjoni għall-għajnuna msemmija fl-Artikoli 72(1) tar-Regolament (UE) Nru 1306/2013”.
18
Skont l-Artikolu 48 tar-Regolament Nru 1307/2013, li jistabbilixxi r-regoli ġenerali dwar il-ħlas għaż-żoni suġġetti għal restrizzjonijiet naturali:
“1.   L-Istati Membri jistgħu jagħtu pagament lill-bdiewa li huma intitolati għal pagament skont l-iskema ta’ pagament bażiku jew l-iskema ta’ pagament uniku skont l-erja msemmija fil-Kapitolu 1 u li l-impriżi tagħhom jinsabu għalkollox jew parzjalment f’erjas b’restrizzjonijiet naturali kklassifikati mill-Istati Membri [...].
[...]
3.   [...] il-pagament għal erjas b’restrizzjonijiet naturali għandu jingħata fuq bażi annwali għal kull ettaru eleġibbli li jinsab fl-erjas li għalihom Stat Membru ddeċieda li jagħti pagament skont il-paragrafu 2 ta’ dan l-Artikolu. Huwa għandu jingħata mal-attivazzjoni tad-drittijiet għall-pagament fir-rigwar ta’ dawk l-ettari fil-pussess tal-bidwi kkonċernat jew, fi Stati Membri li japplikaw l-Artikolu 36 ta’ dan ir-Regolament mad-dikjarazzjoni ta’dawk l-ettari eliġibbli mill-bidwi kkonċernat.
[...]”
Ir-Regolament Delegat Nru 640/2014
19
Ir-Regolament Delegat Nru 640/2014 tħassar b’effett mill‑1 ta’ Jannar 2023 permezz tar-Regolament Delegat tal-Kummissjoni (UE) 2022/1172 tal‑4 ta’ Mejju 2022 li jissupplimenta r-Regolament (UE) 2021/2116 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll fil-politika agrikola komuni u l-applikazzjoni u l-kalkolu ta’ penali amministrattivi għall-kundizzjonalità (ĠU 2022, L 183, p. 12). Madankollu, konformement mal-Artikolu 13 tar-Regolament Delegat 2022/1172, ir-Regolament Delegat Nru 640/2014 għandu jkompli japplika għat-talbiet għall-għajnuna dwar pagamenti diretti ppreżentati qabel l‑1 ta’ Jannar 2023. Għalhekk, fid-dawl tad-data tal-fatti fil-kawża prinċipali, ir-Regolament Delegat Nru 640/2014 huwa applikabbli għal din il-kawża.
20
Il-premessi 2 u 19 tar-Regolament Delegat Nru 640/2014 jiddikjaraw:
“(2)
B’mod partikolari, għandhom jiġu stabbiliti regoli biex jiġu ssupplimentati ċerti elementi mhux essenzjali tar-Regolament (UE) Nru 1306/2013 b’rabta mal-funzjonament tas-sistema integrata ta’ amministrazzjoni u kontroll (‘is-sistema integrata’), il-limiti ta’ żmien għall-preżentazzjoni tal-applikazzjonijiet għall-għajnuna jew għat-talbiet għal pagamenti, il-kundizzjonijiet għar-rifjut totali jew parzjali tal-għajnuna u l-irtirar totali jew parzjali ta’ għajnuna jew appoġġ mhux dovuti u d-determinazzjon tal-penali amministrattivi li jindirizzaw in-nuqqas ta’ konformità relatata mal-kundizzjonijiet biex wieħed jirċievi appoġġ taħt miżuri stabbiliti mir-Regolament (UE) Nru 1307/2013 [...]
[...]
(19)
Għandhom jiġu stabbiliti l-penali amministrattivi filwaqt li jitqiesu l-prinċipji ta’ dissważjoni u proporzjonalità u l-problemi speċifiċi marbuta ma’ każijiet ta’ force majeure kif ukoll ċirkostanzi eċċezzjonali. Il-penali amministrattivi għandhom jiġu ggradati skont il-gravità tan-nuqqas ta’ konformità mwettaq u jistgħu jwasslu għall-esklużjoni totali minn waħda jew minn bosta skemi ta’ għajnuna relatata mal-erja jew miżuri ta’ appoġġ relatati mal-erja għal perjodu speċifikat. Dawn għandhom iqisu l-karatteristiċi partikolari tad-diversi skemi ta’ għajnuna jew miżuri ta’ appoġġ fir-rigward tal-kriterji ta’ eliġibbiltà, l-impenji u obbligi oħra jew il-possibbiltà li benefiċjarju jaf ma jiddikjarax l-erjas kollha tiegħu jew joħloq artifiċjalment il-kundizzjoni li għandha tiġi eżentata mill-obbligi ta’ tħaddir. Il-penali amministrattivi skont dan ir-Regolament għandhom jiġu kkunsidrati dissważivi biżżejjed biex jiskoraġġixxu nuqqas ta’ konformità intenzjonali.”
21
L-Artikolu 19a tar-Regolament Delegat Nru 640/2014, intitolat “Penali amministrattivi f’każijiet ta’ dikjarazzjoni eċċessiva tal-erjas għall-iskema ta’ pagament bażiku, għall-iskema ta’ pagament uniku skont l-erja, għall-pagament ridistributtiv, għall-iskema tal-bdiewa żgħażagħ, għall-pagament għal erjas b’restrizzjonijiet naturali, għall-iskema tal-bdiewa żgħar, għall-pagamenti ta’ Natura 2000 u tad-Direttiva Qafas dwar l-Ilma u għall-pagamenti għal erjas b’restrizzjonijiet naturali jew b’restrizzjonijiet speċifiċi oħra” jipprovdi:
“1.   Jekk, fir-rigward ta’ grupp ta’ għelejjel kif imsemmi fl-Artikolu 17(1), l-erja ddikjarata għall-iskemi ta’ għajnuna previsti fil-Kapitoli 1, 2, 4 u 5 tat-Titolu III u fit-Titolu V tar-Regolament (UE) Nru 1307/2013 u l-miżuri ta’ appoġġ imsemmija fl-Artikoli 30 u 31 tar-[Regolament (UE) Nru 1305/2013 tal-Parlament Ewropew u tal-Kunsill tas‑17 ta’ Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU 2013, L 347, p. 487, u rettifika fil-ĠU 2016, L 130, p. 1)] taqbeż l-erja stabbilita skont l-Artikolu 18 ta’ dan ir-Regolament, l-għajnuna jew l-appoġġ għandhom jiġu kkalkolati abbażi tal-erja stabbilita mnaqqsa b’darba u nofs (1,5) tad-differenza li tinstab jekk dik id-differenza tkun iżjed minn 3 % tal-erja stabbilita jew iżjed minn żewġ (2) ettari.
Il-penali amministrattiva ma għandhiex taqbeż il-100 % tal-ammonti bbażati fuq l-erja ddikjarata.
2.   Meta tkun għadha ma ġiet imposta l-ebda penali amministrattiva fuq il-benefiċjarju skont il-paragrafu 1 għal dikjarazzjoni eċċessiva tal-erjas għall-iskema ta’ għajnuna jew għall-miżura ta’ appoġġ ikkonċernati, il-penali amministrattiva msemmija f’dak il-paragrafu għandha titnaqqas b’50 % jekk id-differenza bejn l-erja ddikjarata u l-erja stabbilita ma taqbiżx l-10 % tal-erja stabbilita.
3.   Meta benefiċjarju titnaqqaslu l-penali amministrattiva tiegħu skont il-paragrafu 2 u trid tiġi imposta penali amministrattiva oħra fuq dak il-benefiċjarju għall-iskema ta’ għajnuna jew għall-miżura ta’ appoġġ ikkonċernati fir-rigward tas-sena tat-talba li jkun imiss, kif imsemmi f’dan l-Artikolu u fl-Artikolu 21, huwa għandu jħallas il-penali amministrattiva sħiħa fir-rigward ta’ dik is-sena tat-talba li jkun imiss u għandu jħallas l-ammont tal-penali amministrattiva kkalkolata skont il-paragrafu 1 li jkun ġie mnaqqas skont il-paragrafu 2.
4.   Jekk l-ammont ikkalkolat skont il-paragrafi 1, 2 u 3 ma jkunx jista’ jiġi paċut għalkollox matul it-tliet snin kalendarji ta’ wara s-sena kalendarja tas-sejba, f’konformità mal-Artikolu 28 tar-Regolament ta’ Implimentazzjoni (UE) Nru 908/2014, il-bilanċ pendenti għandu jiġi kkanċellat.”
Ir‑Regolament 2021/2115
22
L-Artikolu 4(4)(a) tar-Regolament 2021/2115 jipprovdi:
“Għall-fini tat-tipi ta’ intervent fil-forma ta’ pagamenti diretti, ‘ettaru eliġibbli’ għandu jiġi determinat b’tali mod li jkun ikopri żoni li huma għad-dispożizzjoni tal-bidwi u li jikkonsisti minn:
(a)
kwalunkwe żona agrikola tal-azjenda li, matul is-sena li għaliha qed jintalab appoġġ, tintuża għal attività agrikola jew, meta ż-żona tintuża wkoll għall-attivitajiet mhux agrikoli, tintuża b’mod predominanti għal attivitajiet agrikoli [...]”
Id-dritt Bulgaru
Iż-ZPZP
23
L-Artikolu 41 taż-Zakon za podpomagane na zemedelskite proizvoditeli (il-Liġi dwar l-appoġġ għall-bdiewa) (DV Nru 58 tat‑22 ta’ Mejju 1998), fil-verżjoni tagħha applikabbli għat-tilwima fil-kawża prinċipali (iktar ’il quddiem iż-“ZPZP”), jipprovdi:
“(1)   Il-bdiewa rreġistrati konformement mal-Artikolu 7 jistgħu japplikaw għal għajnuna taħt l-iskemi msemmija fl-Artikolu 38a(1) wara li jippreżentaw applikazzjoni għall-għajnuna konformement mal-Artikolu 32(1) għas-sena kalendarja kkonċernata.
[...]
(3)   L-artijiet agrikoli msemmija fl-applikazzjoni għal għajnuna għandhom ikunu għad-dispożizzjoni tal-bdiewa fil‑31 ta’ Mejju tas-sena kalendarja kkonċernata, konformement mal-Artikolu 36(5) tar-Regolament (UE) Nru 1307/2013, li huwa ċċertifikat minn bażi legali ta’ użu rreġistrata skont iż-[Zakon za sobstvenostta i polzvaneto na zemedelskite zemi (il-Liġi dwar il-Proprjetà u l-Użu tal-Artijiet Agrikoli)]
(4)   Il-bażi legali tal-użu tal-artijiet agrikoli hija rreġistrata mad-dipartimenti muniċipali għall-agrikoltura tal-post fejn jinsabu l-proprjetajiet, permezz ta’ softwer speċjalizzat amministrat mill-Ministeru għall-Agrikoltura, għall-Ikel u għall-Foresti. Ir-reġistrazzjoni għandha ssir sal-iskadenza tat-termini previsti mid-digriet imsemmi fl-Artikolu 32(5), għall-preżentazzjoni tal-applikazzjoni għal għajnuna u għall-emendi tagħha.
(5)   Il-Ministeru għall-Agrikoltura, għall-Ikel u għall-Foresti għandu jikklassifika, jissintetizza u jibgħat lill-aġenzija tal-ħlas, f’daqqa jew fi stadji, id-data dwar il-bażijiet legali rreġistrati għall-użu tal-artijiet agrikoli. [...]
(6)   Meta tippreżenta applikazzjoni għal għajnuna permezz tas-sistema integrata ta’ amministrazzjoni u ta’ verifika [iktar ’il quddiem is-“SIAV”], l-aġenzija tal-ħlas għandha tivverifika d-data tal-applikazzjoni, li għandha titqabbel mad-data msemmija fil-paragrafu 5. Jekk il-bidwi jkun inkluda, fl-applikazzjoni tiegħu, art agrikola li tinsab barra ż-żoni li għalihom hemm bażi legali jew sal-punt li jaqbeż il-bażi legali rreġistrata tal-użu, is-sistema għandha tiġġenera senjalazzjoni ta’ żball. Is-senjalazzjoni ta’ żball għandha tiġi ppreżentata lill-bidwi għall-firma.
(7)   Mal-iskadenza tat-termini għall-preżentata tal-applikazzjoni għal għajnuna u tal-emenda tagħha, previsti mid-digriet imsemmi fl-Artikolu 32(5), l-aġenzija tal-ħlas għandha twettaq kontroll amministrattiv tal-applikazzjonijiet kollha għal għajnuna ppreżentati li għalihom is-sistema tkun ħarġet senjalazzjoni ta’ żball. Matul il-verifika, l-informazzjoni li tinsab fl-applikazzjonijiet għal għajnuna għandha titqabbel mad-data msemmija fil-paragrafu 5 dwar l-osservanza tal-kundizzjonijiet imsemmija fil-paragrafi 3 u 4.
(8)   Meta l-verifika msemmija fil-paragrafu 7 turi artijiet agrikoli msemmija mingħajr bażi legali għall-użu tagħhom, l-aġenzija tal-pagamenti għandha twettaq determinazzjoni ġeografika taż-żona u tal-post tal-imsemmija artijiet. F’dan il-każ, il-Ministeru għall-Agrikoltura, għall-Ikel u għall-Foresti għandu jipprovdi informazzjoni addizzjonali lill-aġenzija tal-pagamenti.
(9)   Meta l-verifika mwettqa skont il-paragrafi 7 u 8 ma turi l-ebda bażi ġuridika rreġistrata fis-sens tal-paragrafu 4, l-aġenzija tal-ħlas għandha tapplika d-dispożizzjonijiet tal-Artikolu 43(3).”
24
L-Artikolu 43 taż-ZPZP jipprevedi:
“(1)   L-aġenzija tal-ħlas għandha tagħmel pagamenti diretti fir-rigward tal-applikazzjonijiet sottomessi meta ssib li:
1. l-applikant juża l-erjas agrikoli ddikjarati fl-applikazzjoni u jeżerċita attività agrikola fiha;
[...]
4. is-superfiċi ddikjarati taħt l-għajnuna huma meqjusa bħala eliġibbli għall-għajnuna matul il-kontrolli msemmija fl-Artikolu 37(3) u (4).
[...]
(3)   L-aġenzija tal-ħlas għandha tnaqqas l-ammont tal-pagament jew tirrifjuta l-pagament skont l-iskemi ta’ pagament dirett meta:
[...]
4. l-applikant ikun iddikjara erjas li huwa ma joperax jew ikun iddikjara żoni li ma jissodisfawx il-kriterji ta’ eliġibbiltà għall-għajnuna, kif iddefiniti mid-digriet imsemmi fl-Artikolu 40;
5. għall-istess erja, ikunu ġew ippreżentati żewġ applikazzjonijiet jew aktar u s-sovrapożizzjoni tal-erja ma tkunx ġiet eliminata;
[...]
7. l-applikant għall-għajnuna ma jkunx l-utent taż-żoni agrikoli ddikjarati;
[...]
10. l-erjas iddikjarati taħt l-għajnuna huma meqjusa mhux eliġibbli għall-għajnuna matul il-kontrolli mwettqa konformement mal-Artikolu 37(3) u (4).
(4)   L-aġenzija tal-ħlas għandha tnaqqas l-ammont tal-pagament jew tirrifjuta l-pagament imsemmi fil-paragrafu 3 konformement mal-kriterji stabbiliti mil-leġiżlazzjoni tal-Unjoni Ewropea.”
Id-Digriet Nru 5 tas‑27 ta’ Frar 2009
25
L-Artikolu 2 tan-naredba no 5 za usloviyata i reda za podavane na zayavlenia po shemi i merki za direktni plashtania (id-Digriet Nru 5 dwar il-Kundizzjonijiet u l-Modalitajiet għall-preżentazzjoni ta’ applikazzjonijiet taħt l-iskemi u miżuri ta’ pagamenti diretti) tas‑27 ta’ Frar 2009 (DV Nru 22 tal‑2009), fil-verżjoni tiegħu applikabbli għat-tilwima fil-kawża prinċipali (iktar ’il quddiem id-“Digriet Nru 5”), jipprevedi:
“(1)   L-appoġġ taħt l-iskemi u l-miżuri msemmija fl-Artikolu 1 huwa miftuħ għall-bdiewa li jaħdmu artijiet agrikoli u/jew irziezet tal-bhejjem u li jissodisfaw ir-rekwiżiti tal-Artikolu 41 taż-[ZPZP].
(2)   Il-persuni msemmija fil-paragrafu 1 għandhom jippreżentaw applikazzjoni għal appoġġ taħt l-iskemi u l-miżuri msemmija fl-Artikolu 1 fuq formola li għandha tiġi approvata kull sena mid-[DFZ] – aġenzija tal-ħlas (Razplashtatelna agentsia – RA). Meta ssir l-ewwel applikazzjoni għal għajnuna, il-persuni msemmija fil-paragrafu 1 għandhom ukoll jimlew applikazzjoni għal reġistrazzjoni.”
Il-kawża prinċipali u d-domandi preliminari
26
LQ ippreżenta applikazzjoni għal għajnuna finanzjarja għas-sena 2021 taħt diversi skemi ta’ għajnuna u miżuri ta’ pagamenti diretti skont l-erja ffinanzjati mill-Fond Agrikolu Ewropew ta’ Garanzija (FAEG), mill-Fond Agrikolu Ewropew għall-Iżvilupp Rurali (FAEŻR) u mill-baġit nazzjonali tar-Repubblika tal-Bulgarija.
27
Permezz ta’ ittra tat‑13 ta’ Jannar 2023, id-DFZ informa lil LQ bl-awtorizzazzjoni ta’ appoġġ u bil-pagament tiegħu abbażi tal-erjas iddikjarati għas-sena 2021. Din l-ittra kienet tindika li l-ammonti tal-għajnuna mitluba minn LQ, taħt l-iskema ta’ pagament għaż-żoni suġġetti għal restrizzjonijiet naturali, l-iskema ta’ pagament uniku għall-erja kif ukoll l-għajnuna għall-prattiki agrikoli li huma ta’ benefiċċju għall-klima u għall-ambjent, kienu ġew imnaqqsa u li kienu ġew imposti sanzjonijiet minħabba dikjarazzjonijiet eċċessivi ta’ superfiċi.
28
LQ adixxa lill-Administrativen sad – Varna (il-Qorti Amministrattiva ta’ Varna, il-Bulgarija) b’rikors kontra l-imsemmija ittra, billi sostna li din ma kinitx immotivata, li ma kienx jippermetti li jinftiehem abbażi ta’ liema punti ta’ fatt kienet ittieħdet din id-deċiżjoni, u żball ta’ liġi mwettaq mill-awtorità kompetenti.
29
Mid-deċiżjoni tar-rinviju jsegwi li t-tnaqqis tal-ammonti tal-għajnuna mitluba minn LQ ġie deċiż abbażi tar-riżultati li joħorġu minn verifika amministrattiva tal-eliġibbiltà tal-erjas, imwettqa konformement mal-Artikolu 74 tar-Regolament Nru 1306/2013, mal-Artikoli 28 u 29 tar-Regolament ta’ Implimentazzjoni tal-Kummissjoni (UE) Nru 809/2014 tas‑17 ta’ Lulju 2014 li jistabbilixxi r-regoli għall-applikazzjoni tar-Regolament (UE) Nru 1306/2013 tal-Parlament Ewropew u tal-Kunsill fir-rigward tas-sistema integrata ta’ amministrazzjoni u kontroll, tal-miżuri tal-iżvilupp rurali u tal-kundizzjonalità (ĠU 2014, L 227, p. 69), kif ukoll mal-Artikolu 37(2) taż-ZPZP, permezz tal-paragun tad-data disponibbli fuq ir-reġistri tas-SIAV ma’ dik li tinsab fid-database tal-Ministeru Bulgaru għall-Agrikoltura, għall-Ikel u għall-Foresti.
30
Matul l-imsemmija verifika, ġie stabbilit li l-erjas iddikjarati fl-applikazzjoni għal għajnuna ppreżentata minn LQ għas-sena 2021 kienu ogħla minn dawk li l-bażi legali tal-użu tagħhom kienet ġiet irreġistrata skont il-leġiżlazzjoni nazzjonali.
31
Għall-erjas indikati fl-applikazzjoni għal għajnuna ta’ LQ, li tqiesu bħala mhux eliġibbli jew bħala ddikjarati b’mod eċċessiv, ġiet imposta fuqu sanzjoni skont l-Artikolu 19a tar-Regolament Delegat Nru 640/2014.
32
LQ isostni li l-ittra tat‑13 ta’ Jannar 2023, imsemmija fil-punt 27 ta’ din is-sentenza, ma tagħmel ebda riferiment għal eventwali nuqqas ta’ konformità tad-data li hija pprovdiet fl-applikazzjoni tagħha għal għajnuna ma’ dik użata mid-DFZ fil-kuntest tal-verifiki tagħha. B’mod iktar preċiż, din l-ittra ma tipprovdi ebda informazzjoni li tippermetti li jiġi konkluż li saru verifiki amministrattivi u lanqas ma tindika l-każijiet ta’ nuqqas ta’ konformità tal-applikazzjoni għal għajnuna li ġew ikkonstatati.
33
Id-DFZ isostni li, konformement mal-Artikolu 41(3) taż-ZPZP, is-superfiċi agrikoli ddikjarati fl-applikazzjoni għal għajnuna għandhom ikunu għad-dispożizzjoni tal-bdiewa fil‑31 ta’ Mejju tas-sena kalendarja kkonċernata, li jkun jippermetti li tiġi stabbilita r-reġistrazzjoni tal-bażi legali tal-użu ta’ dawn is-superfiċi.
34
F’dan il-każ, id-DFZ isostni li ddeċieda li jnaqqas l-ammonti tal-għajnuna mogħtija lil LQ u li jimponi sanzjonijiet konformement ma’ din id-dispożizzjoni, peress li, fl-applikazzjoni tiegħu għal għajnuna, LQ kien iddikjara erjas ogħla minn dawk ikkonstatati wara l-verifiki amministrattivi mwettqa. F’dan ir-rigward, id-DFZ jippreċiża li, permezz ta’ ittra tat‑8 ta’ Ġunju 2023, huwa kien qabel kollox informa lil LQ bl-assenza ta’ data dwar il-bażi legali tal-użu tar-roqgħa art bin-numru 78519‑1127‑22‑1, li LQ kien semma fl-applikazzjoni għal għajnuna taħt l-iskema ta’ pagament għaż-żoni suġġetti għal restrizzjonijiet naturali. Fir-rigward tal-applikazzjoni għal għajnuna ta’ LQ taħt l-iskema ta’ pagament uniku skont l-erja, id-DFZ isostni li r-roqgħa art bin-numru 001182‑8‑1‑1 ma għandhiex il-karatteristiċi adegwati għall-finijiet tal-għajnuna korrispondenti. Fl-aħħar nett, f’ittra tat‑30 ta’ Ottubru 2023, id-DFZ indika lil LQ li l-impożizzjoni ta’ sanzjonijiet amministrattivi kienet ġiet deċiża preċiżament minħabba differenza kkonstatata bejn is-superfiċji ddikjarata u s-superfiċji rrilevata wara verifiki.
35
Il-qorti tar-rinviju qiegħda tistaqsi jekk id-dritt tal-Unjoni jippermettix li dispożizzjoni nazzjonali bħall-Artikolu 41(3) u (4) taż-ZPZP jew prassi tal-awtorità amministrattiva nazzjonali kompetenti tirrifjuta lill-bdiewa l-għoti ta’ għajnuna għal erjas li ma rreġistrawx il-bażi legali tagħhom tal-użu fid-databases previsti għal dan l-għan, fit-termini previsti mid-dritt nazzjonali.
36
Fir-rigward tal-Artikolu 19a tar-Regolament Delegat Nru 640/2014, li abbażi tiegħu d-DFZ impona sanzjonijiet fuq LQ, il-qorti tar-rinviju tirrileva li dan ir-regolament delegat, anki jekk imħassar b’effett mill‑1 ta’ Jannar 2023, ikompli japplika għall-applikazzjonijiet għal għajnuna relatati ma’ pagamenti diretti ppreżentati qabel din id-data, bħalma huwa l-każ fit-tilwima fil-kawża prinċipali. Madankollu, hija tikkonstata li l-verżjoni kkonsolidata tal-imsemmi regolament delegat ma għadhiex tinkludi dan l-Artikolu 19a. Għaldaqstant, il-qorti tar-rinviju tistaqsi jekk l-imsemmi artikolu għandux jitqies li kien fis-seħħ fid-data tal-impożizzjoni tas-sanzjonijiet fuq LQ, jiġifieri fit‑13 ta’ Jannar 2023.
37
F’dawn iċ-ċirkustanzi, l-Administrativen sad – Varna (il-Qorti Amministrattiva ta’ Varna) iddeċidiet li tissospendi l-proċedura quddiemha u li tagħmel lill-Qorti tal-Ġustizzja d-domandi preliminari li ġejjin:
“1.
L-Artikolu 4(4) tar-[Regolament 2021/2115], l-Artikolu 28 tar-[Regolament ta’ Implimentazzjoni Nru 908/2014], kif ukoll l-Artikoli 18 u 19 tar-[Regolament Delegat Nru 640/2014], jippermettu leġiżlazzjoni nazzjonali u prassi tal-aġenzija tal-pagamenti tar-Repubblika tal-Bulgarija marbuta mal-applikazzjoni ta’ din il-leġiżlazzjoni nazzjonali, jiġifieri l-Artikolu 41(3) u (4) taż-[ZPZP], li bis-saħħa tagħhom produttur agrikolu jiġu mċaħħad mid-dritt għal għajnuna għal erjas li fir-rigward tagħhom ikun ikkonkluda kuntratt ta’ użu għall-istess sena mingħajr ma din il-bażi legali [ta’ użu] ma kienet irreġistrata fis-sistema tal-Ministeru għall-Agrikoltura fit-termini previsti fil-liġi?
2.
Fid-dawl tat-tielet sentenza tal-Artikolu 49(1) [tal-Karta], għandha tiġi imposta sanzjoni fuq il-produttur agrikolu bis-saħħa tal-Artikolu 19a tar-Regolament Delegat Nru 640/2014 (imħassar permezz tar-Regolament Delegat [...] (UE) 2022/1172) [...], fid-dawl tal-premessa 16 tar-Regolament Delegat (UE) 2022/1172 li tindika li “[f]l-interess taċ-ċarezza u taċ-ċertezza legali, jenħtieġ li r-Regolament Delegat (UE) Nru 640/2014 jitħassar. Madankollu, dak ir-Regolament [delegat] jenħtieġ li jkompli japplika għall-applikazzjonijiet għall-għajnuna għall-pagamenti diretti ppreżentati qabel l-1 ta’ Jannar 2023, għat-talbiet għall-pagamenti magħmula fir-rigward tal-miżuri ta’ appoġġ implimentati skont ir-Regolament (UE) Nru 1305/2013 u għas-sistema ta’ kontroll u l-penali amministrattivi fir-rigward tar-regoli dwar is-sistema ta’ kundizzjonalità”, li kien fis-seħħ matul is-sena agrikola 2021, filwaqt li, fid-data tal-ħruġ tal-ittra li timponi s-sanzjoni, jiġifieri fit-13 ta’ Jannar 2023, [dan l-]Artikolu 19a ma kienx jeżisti fil-verżjoni tar-Regolament Delegat Nru 640/2014 applikabbli b’effett mill‑1 ta’ Jannar 2023?”
Fuq id-domandi preliminari
Fuq l-ewwel domanda
Fuq l-ammissibbiltà
38
Il-Kummissjoni Ewropea għandha dubji dwar l-ammissibbiltà tal-ewwel domanda inkwantu l-punti ta’ fatt u ta’ liġi neċessarji sabiex il-Qorti tal-Ġustizzja tirrispondi b’mod utli għad-domanda magħmula lilha ma jirriżultawx mingħajr ambigwità mid-deċiżjoni tar-rinviju. Fil-fatt, il-qorti tar-rinviju la esponiet il-fatti b’mod ċar u lanqas irriproduċiet il-kuntest ġuridiku nazzjonali rilevanti, b’mod partikolari d-dispożizzjonijiet nazzjonali li jipprevedu l-obbligu li tiġi rreġistrata l-bażi legali tal-art agrikola. Hija lanqas ma tippreċiża r-raġunijiet li għalihom hija tqis li interpretazzjoni tal-Artikolu 4(4) tar-Regolament 2021/2115, tal-Artikolu 28 tar-Regolament ta’ Implimentazzjoni Nru 908/2014 kif ukoll tal-Artikoli 18 u 19 tar-Regolament Nru 640/2014 hija neċessarja.
39
Skont ġurisprudenza stabbilita, il-proċedura stabbilita fl-Artikolu 267 TFUE hija strument ta’ kooperazzjoni bejn il-Qorti tal-Ġustizzja u l-qrati nazzjonali, li permezz tiegħu l-Qorti tal-Ġustizzja tagħti lill-qrati nazzjonali l-elementi ta’ interpretazzjoni tad-dritt tal-Unjoni li huma neċessarji għalihom sabiex jiddeċiedu l-kawżi li jkunu msejħa jiddeċiedu (sentenza tas‑27 ta’ April 2023, Castorama Polska u Knor, C‑628/21, EU:C:2023:342, punt 25 kif ukoll il-ġurisprudenza ċċitata).
40
Għandu jitfakkar, f’dan ir-rigward, li, fil-kuntest ta’ din il-proċedura, hija biss il-qorti nazzjonali li hija adita bit-tilwima fil-kawża prinċipali u li għandha tassumi r-responsabbiltà tad-deċiżjoni ġudizzjarja, li għandha tevalwa, fid-dawl tal-karatteristiċi partikolari ta’ kull kawża, kemm in-neċessità ta’ deċiżjoni preliminari sabiex tkun f’pożizzjoni li tagħti s-sentenza tagħha, kif ukoll ir-rilevanza tad-domandi li hija tagħmel lill-Qorti tal-Ġustizzja. Konsegwentement, kemm-il darba d-domandi magħmula jkunu jirrigwardaw l-interpretazzjoni tad-dritt tal-Unjoni, il-Qorti tal-Ġustizzja hija, bħala prinċipju, marbuta li tiddeċiedi. Minn dan isegwi li d-domandi li jirrigwardaw id-dritt tal-Unjoni jibbenefikaw minn preżunzjoni ta’ rilevanza. Għalhekk, il-Qorti tal-Ġustizzja tista’ tiċħad domanda magħmula minn qorti nazzjonali biss jekk ikun jidher b’mod manifest li l-interpretazzjoni mitluba tad-dritt tal-Unjoni ma jkollha l-ebda relazzjoni mar-realtà jew mas-suġġett tat-tilwima fil-kawża prinċipali, fejn il-problema tkun ta’ natura ipotetika jew inkella fejn il-Qorti tal-Ġustizzja ma jkollhiex il-punti ta’ fatt u ta’ liġi neċessarji sabiex tirrispondi b’mod utli għad-domandi li jkunu sarulha (sentenza tad‑29 ta’ Lulju 2024, LivaNova, C‑713/22, EU:C:2024:642, punt 53 u l-ġurisprudenza ċċitata).
41
F’dan il-każ, bħalma jsegwi mill-informazzjoni pprovduta mill-qorti tar-rinviju, ir-rikors fil-kawża prinċipali huwa dirett kontra l-ittra tad-DFZ, bid-data tat‑13 ta’ Jannar 2023, li permezz tagħha dan informa lil LQ bit-tnaqqis tal-ammonti tal-għajnuna finanzjarja mitluba minn LQ għas-sena 2021 taħt diversi skemi ta’ għajnuna u miżuri ta’ pagamenti diretti skont l-erjas u bl-impożizzjoni ta’ sanzjonijiet minħabba dikjarazzjonijiet eċċessivi ta’ superfiċi kkonstatati.
42
Id-DFZ naqqas l-ammont tal-għajnuna finanzjarja mitluba minn LQ għar-raġuni li, wara verifika tal-eliġibbiltà tal-erjas, imwettqa abbażi ta’ paragun tad-data ddikjarata minn LQ fl-applikazzjoni tiegħu għal għajnuna ma’ dik li tinsab fis-sistema tal-Ministeru għall-Agrikoltura, għall-Ikel u għall-Foresti, ġie kkonstatat li LQ ma kienx, kif meħtieġ mill-Artikolu 41(3) u (4) taż-ZPZP, irreġistra l-bażi legali ta’ użu tal-art agrikola kollha li kienet imsemmija fl-applikazzjoni tiegħu għal għajnuna.
43
Għalhekk, l-ewwel domanda tirrigwarda b’mod ċar sitwazzjoni li fiha d-database kompjuterizzata tal-Ministeru għall-Agrikoltura, għall-Ikel u għall-Foresti ma tinkludix informazzjoni dwar il-bażi legali ta’ użu ta’ biċċa art ikkonċernata mill-applikazzjoni għal għajnuna finanzjarja ppreżentata minn LQ għas-sena 2021.
44
Konsegwentement, kuntrarjament għal dak li targumenta l-Kummissjoni, it-talba għal deċiżjoni preliminari tinkludi espożizzjoni tas-suġġett tat-tilwima fil-kawża prinċipali u tal-fatti rilevanti, kif ukoll tal-kontenut tad-dispożizzjonijiet nazzjonali rilevanti, fosthom dawk tal-Artikolu 41(3) u (4) taż-ZPZP.
45
Barra minn hekk, din it-talba tindika r-raġunijiet li wasslu lill-qorti tar-rinviju titlob l-interpretazzjoni tal-leġiżlazzjoni tal-Unjoni. Fil-fatt, mill-imsemmija talba jsegwi li l-ġurisprudenza tal-Qorti tal-Ġustizzja eżistenti tikkonċerna fatti differenti minn dawk inkwistjoni fit-tilwima fil-kawża prinċipali kif ukoll leġiżlazzjoni nazzjonali differenti minn dik inkwistjoni f’din il-kawża.
46
Minn dan isegwi li l-ewwel domanda hija ammissibbli.
Fuq il-mertu
47
Preliminarjament, għandu jitfakkar li, skont ġurisprudenza stabbilita, fil-kuntest tal-proċedura ta’ kooperazzjoni bejn il-qrati nazzjonali u l-Qorti tal-Ġustizzja stabbilita fl-Artikolu 267 TFUE, huwa l-kompitu ta’ din tal-aħħar li tagħti lill-qorti nazzjonali risposta utli li tgħinha tiddeċiedi l-kawża quddiemha. F’din perspettiva, jekk ikun il-każ, hija l-Qorti tal-Ġustizzja li għandha tifformula mill-ġdid id-domandi li jkunu sarulha. Bl-istess mod, il-Qorti tal-Ġustizzja jista’ jkollha tieħu inkunsiderazzjoni regoli tad-dritt tal-Unjoni li l-qorti nazzjonali ma tkunx għamlet riferiment għalihom fid-domanda tagħha (ara, f’dan is-sens, is-sentenza tas‑7 ta’ Settembru 2023, Groenland Poultry, C‑169/22, EU:C:2023:638, punt 47 u l-ġurisprudenza ċċitata).
48
F’dan il-każ, l-ewwel domanda tirrigwarda l-Artikolu 4(4) tar-Regolament 2021/2115, li, għall-finijiet tat-tipi ta’ intervent fil-forma ta’ pagamenti diretti, jiddefinixxi l-kunċett ta’ “ettaru eliġibbli”.
49
Issa, bħalma jsegwi mit-talba għal deċiżjoni preliminari, LQ ippreżenta applikazzjoni għal għajnuna finanzjarja għas-sena 2021 taħt diversi skemi ta’ għajnuna u miżuri ta’ pagamenti diretti skont l-erja ffinanzjati mill-FAEG, mill-FAEŻR u mill-baġit nazzjonali tar-Repubblika tal-Bulgarija.
50
Minn dan isegwi li huma biss id-dispożizzjonijiet tar-Regolament Nru 1307/2013 li jistgħu japplikaw ratione materiae għat-tilwima fil-kawża prinċipali. Fil-fatt, skont, rispettivament, l-Artikolu 1(2) u l-Artikolu 154 tar-Regolament 2021/2115, minn naħa, dan ir-regolament japplika għall-għajnuna tal-Unjoni ffinanzjata mill-FAEG u mill-FAEŻR għall-interventi msemmija fi pjan strateġiku tal-PAK imfassal minn Stat Membru u approvat mill-Kummissjoni, għall-perijodu mill‑1 ta’ Jannar 2023 sal‑31 ta’ Diċembru 2027, u, min-naħa l-oħra, ir-Regolament Nru 1307/2013 ikompli japplika fir-rigward tal-applikazzjonijiet għal għajnuna relatati ma’ snin ta’ talbiet li jibdew qabel l‑1 ta’ Jannar 2023.
51
F’dan ir-rigward, peress li, skont l-informazzjoni li tinsab fid-deċiżjoni tar-rinviju, l-allegata assenza ta’ reġistrazzjoni tal-bażi legali ta’ użu ta’ waħda mill-biċċiet ta’ art ta’ LQ tikkonċerna l-applikazzjoni għal għajnuna ppreżentata taħt l-iskema ta’ pagament għaż-żoni suġġetti għal restrizzjonijiet naturali, huma rilevanti fil-kuntest tal-ewwel domanda d-dispożizzjonijiet tal-Artikolu 48 tar-Regolament Nru 1307/2013, li jiddefinixxi r-regoli ġenerali li jirregolaw l-iskema ta’ pagament għal tali żoni.
52
Il-paragrafi 1 u 3 ta’ dan l-Artikolu 48 jagħmlu riferiment, għall-finijiet tal-identifikazzjoni tal-erjas li jaqgħu fil-kamp ta’ applikazzjoni tal-għajnuna relatata maż-żoni suġġetti għal restrizzjonijiet naturali kif ukoll tad-determinazzjoni tal-modalitajiet ta’ pagament tagħha, għad-dispożizzjonijiet applikabbli għall-iskema ta’ pagament bażiku kif ukoll għal dawk relatati mal-iskema ta’ pagament uniku skont l-uċuħ tar-raba’.
53
F’dan il-każ, l-ewwel domanda tirrigwarda prinċipalment l-oneru tal-prova li għandhom il-bdiewa sabiex jistabbilixxu li l-art agrikola ddikjarata fl-applikazzjoni tagħhom għal għajnuna kienet effettivament għad-dispożizzjoni tagħhom fid-data tal-preżentata tagħha. Barra minn hekk, mill-informazzjoni fid-deċiżjoni tar-rinviju jsegwi li LQ ippreżenta applikazzjoni għal għajnuna biss taħt l-iskema ta' pagament uniku skont l-erja, mingħajr ma talab sostenn taħt l-iskema ta’ pagament bażiku. Għaldaqstant, għandu jiġi kkunsidrat li, fil-kuntest tal-ewwel domanda, il-qorti tar-rinviju qiegħda titlob l-interpretazzjoni tad-dispożizzjonijiet tal-Artikolu 32(2)(a) kif ukoll tal-Artikolu 36(2) u (5) tar-Regolament Nru 1307/2013, li, rispettivament, jiddefinixxu l-“ettaru eliġibbli” u jimponu l-kundizzjoni li l-ettari ddikjarati fl-applikazzjoni għal għajnuna għandhom ikunu “għad-dispożizzjoni tal-bidwi f’data ffissata mill-Istat Membru”.
54
Għaldaqstant, għandu jitqies li, permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 32(2)(a) kif ukoll l-Artikolu 36(2) u (5) tar-Regolament Nru 1307/2013 għandhomx jiġu interpretati fis-sens li jipprekludu leġiżlazzjoni nazzjonali jew prassi nazzjonali, li permezz tagħha bidwi jista’ jiġi rrifjutat id-dritt għall-ħlas tal-għajnuna għal erjas li għall-użu tagħhom dan il-bidwi jkun ikkonkluda kuntratt għas-sena kkonċernata, meta dan il-kuntratt, bħala bażi legali tal-użu tal-imsemmija erjas, ma jkunx ġie rreġistrat fid-database kompjuterizzata indikata għal dan l-għan kif ukoll fit-termini previsti mid-dritt nazzjonali.
55
Skont ġurisprudenza stabbilita, għall-interpretazzjoni tad-dispożizzjonijiet tad-dritt tal-Unjoni, għandhom jittieħdu inkunsiderazzjoni mhux biss il-kliem tagħhom, iżda wkoll il-kuntest tagħhom u l-għanijiet imfittxija mil-leġiżlazzjoni li jagħmlu parti minnha (ara, f’dan is-sens, is-sentenza tad‑19 ta’ Settembru 2024, Agrarmarkt Austria, C‑350/23, EU:C:2024:771, punt 57 u l-ġurisprudenza ċċitata).
56
F’dan ir-rigward, għandu jitfakkar, l-ewwel, li l-Artikolu 32(2)(a) tar-Regolament Nru 1307/2013 jiddefinixxi l-kunċett ta’ “ettaru eliġibbli” bħala “kull żona agrikola tal-impriża [...] li tintuża għal attività agrikola jew, fejn l-erja tintuża wkoll għal attivitajiet mhux agrikoli, tintuża b’mod predominanti għal attivitajiet agrikoli”.
57
Skont il-formulazzjoni tal-paragrafi 2 u 5 tal-Artikolu 36 ta’ dan ir-regolament, il-pagament uniku skont l-erja għandu jingħata kull sena għal kull ettaru eliġibbli ddikjarat mill-bidwi konformement mal-punt (a) tal-ewwel subparagrafu tal-Artikolu 72(1) tar-Regolament Nru 1306/2013 u, ħlief fil-każ ta’ forza maġġuri jew ta’ ċirkustanzi eċċezzjonali, dawn l-ettari għandhom jitqiegħdu għad-dispożizzjoni tal-bidwi f’data stabbilita mill-Istat Membru, li ma tistax tkun wara d-data ta’ skadenza stabbilita minn dan l-Istat Membru għall-modifika tal-applikazzjoni għal għajnuna msemmija fl-Artikolu 72(1) ta’ dan ir-regolament.
58
Mill-qari flimkien ta’ dawn id-dispożizzjonijiet isegwi li, għall-għoti tal-għajnuna mitluba, il-bidwi għandu effettivament juża u jiddisponi mill-erjas iddikjarati fl-applikazzjoni għall-għajnuna.
59
It-tieni, fir-rigward tal-kuntest li jagħmlu parti minnu l-imsemmija dispożizzjonijiet, għandu jiġi rrilevat li r-Regolament Nru 1307/2013 jistabbilixxi d-dispożizzjonijiet applikabbli għall-iskemi ta’ appoġġ, b’mod partikolari dawk relatati mal-pagamenti diretti lill-bdiewa, fosthom dawk li jirrigwardaw il-kundizzjonijiet ta’ aċċess għal dawn il-pagamenti.
60
F’dan ir-rigward, għandu jiġi kkonstatat li l-Artikolu 32(2)(a) u l-Artikolu 36(2) u (5) tar-Regolament Nru 1307/2013 jinsabu fil-partijiet ta’ dan ir-regolament iddedikati għall-implimentazzjoni tal-iskema ta’ pagament bażiku u tal-iskema ta’ pagament uniku skont l-erja. Issa, peress li l-għajnuna taħt dawn l-iskemi ngħatat lill-bdiewa wara l-attivazzjoni ta’ dritt għall-pagament għal kull ettaru eliġibbli, id-determinazzjoni tal-ettari eliġibbli li huma għad-dispożizzjoni tal-bidwi hija essenzjali għall-implimentazzjoni tajba tal-imsemmija skemi, sa fejn din tippermetti l-verifika tal-osservanza tal-kundizzjonijiet għall-għoti tal-imsemmija għajnuna u sa fejn in-numru ta’ ettari eliġibbli jikkostitwixxi l-bażi ta’ kalkolu tal-ammont tal-għajnuna li għandha titħallas lill-bidwi li jkun applika għall-għajnuna.
61
Id-definizzjoni tal-kunċett ta’ “ettaru eliġibbli”, prevista fl-Artikolu 32(2)(a) tal-imsemmi regolament, għalkemm imdaħħla fil-parti dwar l-implimentazzjoni tal-iskema ta’ pagament bażiku, hija, kif tippreċiża din id-dispożizzjoni stess, rilevanti “għall-finijiet ta’ dan it-Titolu”, li jinkludi l-Artikolu 36 tal-istess regolament.
62
It-tielet, fir-rigward tal-għanijiet imfittxija mir-Regolament Nru 1307/2013, dawn għandhom jiġu ddeterminati fid-dawl tal-missjonijiet tal-ġestjoni kondiviża tal-fondi tal-Unjoni mal-Istati Membri, fil-kuntest tal-PAK.
63
F’dan ir-rigward, minn naħa, għandu jitfakkar li wieħed mir-rekwiżiti ewlenin tar-riforma tal-PAK implimentata bir-Regolament Nru 1307/2013, li huwa deskritt fil-premessa 2 ta’ dan ir-regolament, huwa t-tnaqqis tal-piż amministrattiv.
64
Dan ingħad, mil-leġiżlazzjoni tal-Unjoni dwar il-protezzjoni tal-interessi finanzjarji tal-Unjoni, il-finanzjament tal-PAK kif ukoll is-SIAV, isegwi li l-Istati Membri għandhom l-obbligu li jadottaw il-miżuri xierqa sabiex jiżguraw l-implimentazzjoni tas-SIAV u li b’mod partikolari għandhom jieħdu l-miżuri neċessarji sabiex jiżguraw ruħhom mir-realtà u mir‑regolarità tat-tranżazzjonijiet iffinanzjati mill-Unjoni, kif ukoll sabiex jipprevjenu u jinvestigaw l‑irregolaritajiet (ara, f’dan is-sens, is-sentenza tal‑24 ta’ Ġunju 2010, Pontini et (C‑375/08, EU:C:2010:365, punt 75).
65
Għal dan l-għan, minn naħa, konformement mal-Artikoli 63, 64 u 77 tar-Regolament Nru 1306/2013, li huwa, bħalma jindika l-Artikolu 5 tar-Regolament Nru 1307/2013, marbut mill-qrib ma’ dan ir-regolament tal-aħħar, l-Istati Membri għandhom jimponu sanzjonijiet amministrattivi, li għandhom ikunu proporzjonati u progressivi skont il-gravità, il-portata, it-tul u r-ripetizzjoni tan-nuqqas ta’ osservanza kkonstatat u li jistgħu jieħdu l-forma ta’ tnaqqis tal-ammont tal-għajnuna, dik ta’ ħlas ta’ ammont ikkalkolat abbażi tal-kwantità u/jew tal-perjodu kkonċernati min-nuqqas ta’ osservanza, dik tas-sospensjoni jew tal-irtirar ta’ awtorizzazzjoni, ta’ rikonoxximent jew ta’ approvazzjoni, jew dik tal-esklużjoni mid-dritt ta’ parteċipazzjoni fl-iskema ta’ għajnuna, fil-miżura ta’ appoġġ jew f’miżura oħra kkonċernata jew li wieħed jibbenefika minnhom.
66
Min-naħa l-oħra, skont l-Artikoli 67 sa 73 tar-Regolament Nru 1306/2013, l-Istati Membri għandhom jistabbilixxu u jamministraw SIAV, li tapplika għall-iskemi ta’ appoġġ elenkati fl-Anness I tar-Regolament Nru 1307/2013 u li tinkludi, b’mod partikolari, sistema ta’ identifikazzjoni tal-art agrikola u ta’ reġistrazzjoni tal-applikazzjonijiet għal għajnuna u tat-talbiet għal pagament. L-għan ewlieni tagħha huwa li tivverifika l-awtentiċità tat-tranżazzjonijiet iffinanzjati mill-baġit tal-Unjoni taħt il-PAK u l-konformità tagħhom mal-kriterji ta’ eliġibbiltà għall-għajnuna jew mal-miżuri ta’ appoġġ, kif ukoll li ttejjeb l-effettività u l-monitoraġġ tal-appoġġ mogħti mill-Unjoni, b’mod partikolari billi tiffaċilita l-prevenzjoni tal-irregolaritajiet u tal-frodi, u l-applikazzjoni tas-sanzjonijiet meħtieġa.
67
Sussegwentement, ebda element fir-Regolament Delegat Nru 640/2014 ma jippermetti li jitqies li l-Istati Membri ma jistgħux jadottaw, sabiex jiżguraw l-eżekuzzjoni tajba tal-imsemmi regolament delegat, regoli nazzjonali li jeżiġu li l-bidwi, meta jressaq applikazzjoni għal għajnuna permezz tad-database kompjuterizzata indikata għal dan l-għan, jindika, insostenn ta’ din l-applikazzjoni, il-bażijiet legali ta’ użu tal-art agrikola identifikata bħala ettari eliġibbli għall-finijiet tal-ammissibbiltà għall-miżura ta’ appoġġ mitluba u tal-kalkolu tal-ammont tal-għajnuna.
68
F’dan ir-rigward, il-Qorti tal-Ġustizzja diġà ddeċidiet li l-Istati Membri għandhom marġni ta’ evalwazzjoni fir-rigward tad-dokumenti ta’ sostenn u tal-provi li għandhom jitolbu minn applikant għal għajnuna fir-rigward tas-superfiċji li huma s-suġġett tal-applikazzjoni tiegħu (sentenza tas‑17 ta’ Diċembru 2020, Land Berlin (Drittijiet għall-pagament marbuta mal-PAK), C‑216/19, EU:C:2020:1046, punt 35 u l-ġurisprudenza ċċitata). Fl-eżerċizzju ta’ dan il-marġni ta’ evalwazzjoni, l-Istati Membri jistgħu jagħmlu xi preċiżazzjonijiet għal dak li jikkonċerna l-provi prodotti insostenn ta’ talba għal għajnuna billi jirreferu, b’mod partikolari, għall-prattiki abitwali fuq it-territorju tagħhom fil-qasam tal-agrikoltura dwar it-tgawdija u l-użu tas-superfiċji intiżi għall-għalf kif ukoll dwar it-titoli li għandhom jipproduċu fir-rigward ta’ dan l-użu (sentenza tal‑24 ta’ Ġunju 2010, Pontini et, C‑375/08, EU:C:2010:365, punt 82).
69
Madankollu, fl-eżerċizzju tal-marġni ta’ evalwazzjoni tagħhom, l-Istati Membri għandhom josservaw l-għanijiet imfittxija mil-leġiżlazzjoni tal-Unjoni kkonċernata u l-prinċipji ġenerali tad-dritt tal-Unjoni, bħall-prinċipji ta’ proporzjonalità u ta’ ċertezza legali (ara, f’dan is-sens, is-sentenzi tas‑27 ta’ Ġunju 2019, Azienda Agricola Barausse Antonio e Gabriele, C‑348/18, EU:C:2019:545, punt 57, kif ukoll tas‑7 ta’ April 2022, Avio Lucos, C‑116/20, EU:C:2022:273, punt 63).
70
Għalkemm hija l-qorti tar-rinviju li għandha tivverifika, f’kull każ partikolari, jekk dawn il-prinċipji ġewx osservati (ara, f’dan is-sens, is-sentenza tal‑24 ta’ Ġunju 2010, Pontini et, C‑375/08, EU:C:2010:365, punt 89), il-Qorti tal-Ġustizzja għandha, konformement ma’ ġurisprudenza stabbilita, ġurisdizzjoni sabiex tipprovdi lill-qorti tar-rinviju l-elementi kollha ta’ interpretazzjoni li jaqgħu taħt id-dritt tal-Unjoni li jistgħu jippermettulha tevalwa tali konformità sabiex il-kawża li biha hija adita tkun tista’ tiġi deċiża (sentenza tal‑11 ta’ Ġunju 2020, Subdelegación del Gobierno en Guadalajara, C‑448/19, EU:C:2020:467, punt 17 u l-ġurisprudenza ċċitata).
71
Fir-rigward tal-prinċipju ta’ ċertezza legali, li l-Qorti tal-Ġustizzja tieħu inkunsiderazzjoni fil-qasam tal-għajnuna lill-bdiewa, b’mod partikolari fir-rigward tad-dispożizzjonijiet dwar is-sanzjonijiet amministrattivi (ara, f’dan is-sens, is-sentenza tat‑18 ta’ April 2024, Kaszamás, C‑79/23, EU:C:2024:329, punt 59 u l-ġurisprudenza ċċitata), għandu jitfakkar li dan ma jeżiġix biss li l-leġiżlazzjoni tal-Unjoni tippermetti lill-persuni kkonċernati jkunu jafu b’eżattezza l-portata tal-obbligi li hija timponi fuqhom, iżda wkoll li dawn tal-aħħar ikunu jistgħu jsiru jafu mingħajr ambigwità d-drittijiet u l-obbligi tagħhom u jieħdu l-miżuri tagħhom konsegwentement Ara, f’dan is-sens, is-sentenza tal‑25 ta’ Lulju 2018, Teglgaard u Fløjstrupgård, C‑239/17, EU:C:2018:597, punt 52 kif ukoll il-ġurisprudenza ċċitata).
72
Fir-rigward tal-prinċipju ta’ proporzjonalità, li, skont il-Qorti tal-Ġustizzja, jeżiġi li l-mezzi implimentati permezz ta’ dispożizzjoni jkunu adatti sabiex jintlaħaq l-għan imfittex u ma jmorrux lil hinn minn dak li huwa neċessarju sabiex dan jintlaħaq, għandu jitfakkar li dan għandu jiġi osservat kemm mil-leġiżlatur tal-Unjoni kif ukoll mil-leġiżlaturi u mill-qrati nazzjonali li japplikaw id-dritt tal-Unjoni (ara, f’dan is-sens, is-sentenza tal‑24 ta’ Ġunju 2010, Pontini et (C‑375/08, EU:C:2010:365, punt 87).
73
Bħalma jsegwi mill-punti 65 sa 67 ta’ din is-sentenza, il-leġiżlazzjoni tal-Unjoni dwar is-SIAV, il-protezzjoni tal-interessi finanzjarji tal-Unjoni kif ukoll il-finanzjament tal-PAK, teżiġi l-adozzjoni ta’ miżuri nazzjonali intiżi sabiex jiżguraw l-implimentazzjoni xierqa tas-SIAV kif ukoll ir-realtà u r‑regolarità tal-iskemi ta’ għajnuna ffinanzjati mill-Unjoni. F’dan ir-rigward, u sa fejn dan huwa rilevanti fil-kuntest tat-tilwima fil-kawża prinċipali, għandu jiġi rrilevat li l-Artikolu 72(1)(c) tar-Regolament Nru 1306/2013 jelenka l-elementi li għandhom jiġu indikati fl-applikazzjoni għal għajnuna jew fit-talba għal pagament. Huwa jispeċifika li, minbarra l-informazzjoni li għandha tiġi inkluża f’dawn l-applikazzjonijiet skont dan ir-regolament, dawn jistgħu wkoll ikunu suġġetti għal rekwiżit ta’ informazzjoni addizzjonali impost mill-Istat Membru kompetenti, li jikkontribwixxi sabiex tiġi żgurata l-osservanza tal-prinċipji ta’ ċertezza legali u ta’ proporzjonalità.
74
F’dan il-każ, bħalma tosserva l-Kummissjoni, minn naħa, dispożizzjoni nazzjonali bħal dik applikabbli għat-tilwima fil-kawża prinċipali, jiġifieri l-Artikolu 41(3) u (4) taż-ZPZP, għandha tali għan, sa fejn hija intiża b’mod partikolari sabiex tipprekludi li l-bdiewa jkunu jistgħu jibbenefikaw b’mod abbużiv mill-artijiet ta’ ħaddieħor bl-għan li jevitaw il-leġiżlazzjoni tal-Unjoni dwar l-iskemi ta’ appoġġ. Min-naħa l-oħra, billi teżiġi r-reġistrazzjoni tal-bażi legali tal-użu tal-artijiet agrikoli ddikjarati fl-applikazzjoni għal għajnuna mad-dipartimenti kompetenti tal-post fejn jinsabu dawn l-artijiet, tali dispożizzjoni nazzjonali ma tidhirx li timponi fuq il-bdiewa li jitolbu għajnuna jew appoġġ obbligu li jkun diffiċli li jiġi osservat.
75
Minn dan isegwi li, bla ħsara għal verifika mill-qorti tar-rinviju fid-dawl taċ-ċirkustanzi tat-tilwima fil-kawża prinċipali, il-kundizzjoni, prevista mil-leġiżlazzjoni nazzjonali inkwistjoni, li tikkonsisti fil-produzzjoni ta’ titolu legali validu għall-finijiet tal-ħlas ta’ għajnuna, hija ta’ natura li tissodisfa r-rekwiżiti li jirriżultaw mill-prinċipju ta’ ċertezza legali, mingħajr ma teċċedi, konformement mal-prinċipju ta’ proporzjonalità, dak li huwa neċessarju sabiex jintlaħaq l-għan imfittex minn din il-leġiżlazzjoni.
76
Fid-dawl tal-kunsiderazzjonijiet preċedenti kollha, ir-risposta għall-ewwel domanda għandha tkun li l-Artikolu 32(2)(a) kif ukoll l-Artikolu 36(2) u (5) tar-Regolament Nru 1307/2013 għandhom jiġu interpretati fis-sens li ma jipprekludux leġiżlazzjoni nazzjonali jew prassi nazzjonali, li permezz tagħha bidwi jista’ jiġi rrifjutat id-dritt għall-ħlas tal-għajnuna għal superfiċji li għall-użu tagħhom dan il-bidwi jkun ikkonkluda kuntratt għas-sena kkonċernata, meta dan il-kuntratt, bħala bażi legali tal-użu tal-imsemmija erjas, ma jkunx ġie rreġistrat fid-database kompjuterizzata indikata għal dan l-għan kif ukoll fit-termini previsti mid-dritt nazzjonali, sakemm l-għanijiet imfittxija mil-leġiżlazzjoni tal-Unjoni inkwistjoni u l-prinċipji ġenerali tad-dritt tal-Unjoni, b’mod partikolari l-prinċipji ta’ proporzjonalità u ta’ ċertezza legali, ikunu osservati.
Fuq it-tieni domanda
77
Permezz tat-tieni domanda tagħha, il-qorti tar-rinviju tistaqsi, essenzjalment, jekk it-tielet sentenza tal-Artikolu 49(1) tal-Karta hijiex applikabbli għal sanzjoni bħal dik imposta fuq bidwi skont l-Artikolu 19a tar-Regolament Delegat Nru 640/2014, f’sitwazzjoni li fiha din id-dispożizzjoni tal-aħħar kienet fis-seħħ fid-data li fiha tressqet it-talba għal appoġġ kif ukoll fid-data li fiha ġiet imposta l-imsemmija sanzjoni, iżda li, fid-data tal-eżami tar-rikors ippreżentat kontra l-istess sanzjoni, tneħħiet mill-verżjoni kkonsolidata tal-imsemmi regolament delegat, li, minkejja li tħassar b’effett mill‑1 ta’ Jannar 2023, ikompli japplika għall-applikazzjonijiet imressqa qabel din id-data konformement mal-Artikolu 13 tar-Regolament Delegat 2022/1172.
78
F’dan ir-rigward, fil-kuntest tal-kooperazzjoni bejn il-Qorti tal-Ġustizzja u l-qrati nazzjonali stabbilita fl-Artikolu 267 TFUE, hija biss il-qorti nazzjonali adita bit-tilwima u li għandha tassumi r-responsabbiltà għad-deċiżjoni ġudizzjarja li għandha tittieħed, li għandha tevalwa, fid-dawl taċ-ċirkustanzi partikolari tal-kawża, kemm in-neċessità ta’ deċiżjoni preliminari sabiex tkun f’pożizzjoni li tagħti d-deċiżjoni tagħha kif ukoll ir-rilevanza tad-domandi li hija tagħmel lill-Qorti tal-Ġustizzja. Konsegwentement, ladarba d-domandi magħmula jirrigwardaw l-interpretazzjoni tad-dritt tal-Unjoni, il-Qorti tal-Ġustizzja hija, bħala regola ġenerali, marbuta li tagħti deċiżjoni (sentenza tas‑17 ta’ Ottubru 2024, FA.RO. di YK & C., C‑16/23, EU:C:2024:886, punt 33).
79
Minn dan isegwi li d-domandi li jirrigwardaw id-dritt tal-Unjoni jibbenefikaw minn preżunzjoni ta’ rilevanza. Il-Qorti tal-Ġustizzja tista’ tirrifjuta li tagħti deċiżjoni dwar domanda preliminari magħmula minn qorti nazzjonali biss meta jkun jidher b’mod manifest li l-interpretazzjoni ta’ regola tal-Unjoni mitluba ma għandha ebda konnessjoni mal-fatti jew mas-suġġett tat-tilwima fil-kawża prinċipali, meta l-problema tkun ta’ natura ipotetika jew inkella meta l-Qorti tal-Ġustizzja ma jkollhiex għad-dispożizzjoni tagħha l-punti ta’ fatt u ta’ liġi neċessarji sabiex tirrispondi b’mod utli d-domandi li jkunu sarulha (sentenza tas‑17 ta’ Ottubru 2024, FA.RO. di YK & C., C‑16/23, EU:C:2024:886, punt 34).
80
Qabelxejn, għandu jitfakkar li f’dan il-każ, ir-Regolament Delegat 2022/1172 ħassar ir-Regolament Delegat Nru 640/2014 u li mill-Artikolu 13 ta’ dan l-ewwel regolament delegat isegwi li dan it-tieni regolament delegat ikompli japplika għall-applikazzjonijiet għal għajnuna relatati ma’ pagamenti diretti ppreżentati qabel l‑1 ta’ Jannar 2023. Minn dan isegwi li peress li l-applikazzjoni għal għajnuna inkwistjoni fil-kawża prinċipali ġiet ippreżentata fl‑2021, l-Artikolu 19a tar-Regolament Delegat Nru 640/2014 jibqa’ japplika ratione temporis għat-tilwima fil-kawża prinċipali, minkejja li dan ir-regolament delegat tal-aħħar tħassar b’effett mill‑1 ta’ Jannar 2023. Iċ-ċirkustanza li s-sanzjoni ġiet imposta wara t-tħassir tar-Regolament Delegat Nru 640/2014 hija rrilevanti f’dan ir-rigward.
81
Sussegwentement, għandu jiġi kkonstatat li, kuntrarjament għal dak li ssostni l-qorti tar-rinviju, dan l-Artikolu 19a għadu jagħmel parti kemm mill-verżjoni tar-Regolament Delegat Nru 640/2014 applikabbli ratione temporis għat-tilwima fil-kawża prinċipali kif ukoll mill-aħħar verżjoni kkonsolidata tal-imsemmi regolament delegat qabel it-tħassir tiegħu.
82
F’dawn iċ-ċirkustanzi, sa fejn hija bbażata fuq premessa żbaljata, it-tieni domanda tikkonċerna problema ta’ natura ipotetika, fis-sens tal-ġurisprudenza mfakkra fil-punt 79 ta’ din is-sentenza, u għandha, għaldaqstant, tiġi ddikjarata inammissibbli (ara, b’analoġija, is-sentenza tas‑16 ta’ Jannar 2025, Stangalov, C‑644/23, EU:C:2025:16, punt 60 u l-ġurisprudenza ċċitata).
Fuq l-ispejjeż
83
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija dik il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Id-Disa’ Awla) taqta’ u tiddeċiedi:
L-Artikolu 32(2)(a) u l-Artikolu 36(2) u (5) tar-Regolament (UE) Nru 1307/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009,
għandhom jiġu interpretati fis-sens li:
ma jipprekludux leġiżlazzjoni nazzjonali jew prassi nazzjonali, li permezz tagħha bidwi jista’ jiġi rrifjutat id-dritt għall-ħlas tal-għajnuna għal erjas li għall-użu tagħhom dan il-bidwi jkun ikkonkluda kuntratt għas-sena kkonċernata, meta dan il-kuntratt, bħala bażi legali tal-użu tal-imsemmija superfiċi, ma jkunx ġie rreġistrat fid-database kompjuterizzata indikata għal dan l-għan kif ukoll fit-termini previsti mid-dritt nazzjonali, sakemm l-għanijiet imfittxija mil-leġiżlazzjoni tal-Unjoni inkwistjoni u l-prinċipji ġenerali tad-dritt tal-Unjoni, b’mod partikolari l-prinċipji ta’ proporzjonalità u ta’ ċertezza legali, ikunu osservati.
Firem
(
*1
)	Lingwa tal-kawża: il-Bulgaru.
(
i
)	L-isem ta’ din il-kawża huwa fittizju. Dan l-isem ma jikkorrispondi għall-isem reali ta’ ebda waħda mill-partijiet fil-proċedura.